Mazurek, Milan, poslanec NR SR (2023-02-01):
Kolegovia, keď vidíte, ako sa správa tento človek (rečník ukázal na navrhovateľa), máte pocit, že má odvahu a silu ako nejaký John Rambo, ale nám ostatným skôr príde ako taký Mr. Bean. Po tom, čo tu dnes predviedol, kedy ufňukane sa sťažoval, že, chudáčik, musí ísť preč a on tu musí sedieť a my ho tu zdržujeme, keď tu poslanec odpadol a on neprejavil ani zrnko úcty a zmyslu pre akýsi rešpekt ku zlému zdravotnému stavu nejakého človeka a zachoval sa ako totálne bezcitná sociopatická kreatúra, aj teraz keď sa tu usmieva, všetkým ukázal, prečo je zlé, keď takýto návrh zákona predkladá takýto človek v takomto čase. Za hranicami máme vojenský konflikt. Vojenský konflikt, do ktorého nás táto vláda, odvolaná vláda, medzi inými aj tento odvolaný minister, aktívne ťahá. Sme praktickou súčasťou tohto vojenského konfliktu už len tým, koľko zbraní, nábojov a ďalších iných potrebných vecí sme zabezpečili pre ukrajinskú armádu. Sme jednoducho aktívnou súčasťou tohto konfliktu a nikto sa nemôže hrať na to, že sme tu nejaká nestranná, nezaujatá strana. Skrátka zapojili sme sa do toho vďaka tejto vláde, vďaka týmto poslancom, ale vždy vidíme ten jeden zásadný jav, a to je to, že keby práve takíto ľudia mali do tohto vojenského konfliktu zasiahnuť, keby mali byť oni tými aktívnymi príslušníkmi záloh, o ktorých sa tu hovorí v tomto návrhu zákona, a mali by byť mobilizovaní, tak ako aktuálne prebieha to cvičenie pripravenosti mobilizácie pre okresné úrady, tak prví by zdúchli a zbabelo by nariekali, že oni predsa nechcú ísť do toho zlého vojenského konfliktu. Ale poslať tam občanov Slovenskej republiky umierať by nemal tento človek žiadny problém. Dnes sme videli mieru jeho bezcitnosti a s tou sa je len naozaj ťažko porovnávať. Ten človek by nemal problém pozerať sa na smrť obrovského množstva ľudí, ani keby ju sám spôsobil, neurobilo by to s ním vôbec nič, smial by sa tak, ako sa smeje v tejto chvíli. A to je obraz tejto odvolanej vlády. Nulová empatia voči obyvateľom Slovenskej republiky, nulová bezcitnosť, ak... teda absolútna bezcitnosť a nulový záujem o to, aby občanov Slovenskej republiky udržali v mie-ro-vom nažívaní, teda nažívaní, ktoré neohrozuje bezpečnosť ich životov, ich majetku, ich rodín a hlavne ich budúcnosti. Naopak, dnes teda máme v týchto napätých časoch, v časoch aktívnej účasti Slovenskej republiky pri pomoci vo vojenskom konflikte schvaľovať návrh zákona, ktorý rozšíri možnosti pre aktívne zálohy, ako to tu predstavil tento pán odvolaný minister, dúfam, že čo najkratší čas, a máme sa pozerať na to, že Slovenská republika chce nejakým zásadným spôsobom posilňovať svoju bojaschopnosť. A hovorí to ten istý človek, ktorý úplne rozobral slovenskú armádu bez toho, aby prebehlo nejaké referendum, bez toho, aby im občania Slovenskej republiky dali súhlas, takisto ako tejto vláde, rozdávať majetok Slovenskej republiky celkovo v hodnotách možno miliárd eur pre cudzí štát – protivzdušnú obranu, stíhačky, tanky, húfnice, náboje, palivo –, je to úplne jedno. Rozdajú všetko, čo Slovenská republika má, a ešte sa tu budú smiať, pretože to nejde z ich daní, pretože to nejde z ich budúcnosti, pretože oni k Slovensku nemajú vôbec nijaký vzťah, oni slovenský národ neuznávajú, nezaujíma ich a budúcnosť Slovenskej republiky, prosím vás, tento tu (rečník ukázal na ministra) sa vidí možno vo Washingtone alebo niekde v amerických nejakých provinčných službách, ale určite nie ako hrdý občan Slovenskej republiky, to v žiadnom prípade takú, taký cit nikdy v živote necítil. A preto hovoriť dnes o tom, že táto vláda ide rozšíriť bojaschopnosť Slovenskej republiky a bude to ku prospechu občanov Slovenskej republiky, no tak to sa budem veľmi diviť, keď sa niekto do týchto aktívnych záloh v tomto čase prihlási, pretože tento človek by naozaj nemal problém spolu s touto vládou poslať Slovákov do boja za záujmy, ktoré nie sú našimi záujmami, poslať Slovákov zomierať za niečo, čo nemá pre ich životy žiaden reálny význam, ale na druhej strane ohrozuje bezpečnosť celých ich rodín a bezpečnosť celého štátu. To znamená, že musel som vystúpiť a povedať to všetkým občanom Slovenskej republiky, ako sa tento človek zachoval, keď tu nariekal, že kvôli tomu, že poslanec tu odpadol, tak on, chudáčik, musí dve hodiny ešte ďalšie stráviť v parlamente a to jeho drahocenný čas, nevyčísliteľný žiadnymi sumami na tomto svete, predsa nie je úplne dôstojné. On je pán, on je aristokrat, jemu musia tu baby v plavkách nosiť kávičku. Jé, on si predsa zaslúži to najväčšie, čo mu môžete dopriať. To nemôžete, chudáka, obmedzovať, aby tu dve hodiny sedel v parlamente. No a takýmto spôsobom teda pristupujú k občanom Slovenskej republiky a chcel by som aj občanom povedať, že teda tento ide rozširovať bojaschopnosť aktívnych záloh v Slovenskej republike po tom, čo rozpredal a... rozpredal, to by bol ten lepší prípad, rozdal celú slovenskú armádnu techniku. Je to niečo neuveriteľné, je to komické, ale aj také príbehy pri týchto ľuďoch prináša život. Čiže z môjho pohľadu absolútne škodlivý zákon v týchto časoch a budem hlasovať proti.